b'\n_START_ARTICLE_\nSuomen Kansanmusiikkiliitto\n_START_PARAGRAPH_\nSuomen Kansanmusiikkiliitto on kansanmusiikin j\xc3\xa4rjest\xc3\xb6, joka on toiminut vuodesta 1968. Sen j\xc3\xa4senin\xc3\xa4 on 20 maakuntien kansanmusiikkiyhdistyst\xc3\xa4, jotka py\xc3\xb6ritt\xc3\xa4v\xc3\xa4t alueellista harrastustoimintaa. Liitto syntyi Suomen Nuorisoseurojen Liiton kansanmusiikkitoiminnan pohjalle. Liiton p\xc3\xa4\xc3\xa4paikka on Helsingiss\xc3\xa4. Puheenjohtajana toimii Risto Kupari ja toiminnanjohtajana P\xc3\xa4ivi Yl\xc3\xb6nen-Viiri (ent. Utriainen).\n_START_SECTION_\nKoulutus ja julkaisutoiminta\n_START_PARAGRAPH_\nLiitto j\xc3\xa4rjest\xc3\xa4\xc3\xa4 koulutusta, joista t\xc3\xa4rkeimm\xc3\xa4t ovat Oriveden kansanmusiikkikurssi joulun v\xc3\xa4lip\xc3\xa4ivin\xc3\xa4 ja KAMU -lasten ja nuorten kansanmusiikkileiri kes\xc3\xa4ll\xc3\xa4. _NEWLINE_Suurin vuotuinen tapahtuma on eri paikkakunnilla kiert\xc3\xa4v\xc3\xa4 Samuelin Poloneesi, joka j\xc3\xa4rjestet\xc3\xa4\xc3\xa4n vuosittain maaliskuussa. Vuonna 2010 Samuelin Poloneesi j\xc3\xa4rjestet\xc3\xa4\xc3\xa4n Kaustisella. Suomen Kansanmusiikkiliitto on mukana my\xc3\xb6s usean muun tapahtuman j\xc3\xa4rjestelyiss\xc3\xa4, mm. JuuriJuhla-RotFest, Kaamospelit - Vantaan kansanmusiikkiviikko. Lis\xc3\xa4ksi liiton j\xc3\xa4senyhdistyksill\xc3\xa4 on muita erikokoisia kansanmusiikkitapahtumia, kuten Etel\xc3\xa4pohjalaiset Spelit, Jutajaiset, Ysti jne.._NEWLINE_Suomen Kansanmusiikkiliitolla on nimikkeist\xc3\xb6lt\xc3\xa4\xc3\xa4n laajin kotimaisten kansanmusiikki\xc3\xa4\xc3\xa4nitteiden ja nuottikirjojen katalogi. Tuotteet ovat myynniss\xc3\xa4 eri tapahtumissa sek\xc3\xa4 postimyynnin kautta._NEWLINE_Liitto julkaisee lehte\xc3\xa4 Kansanmusiikki (entiselt\xc3\xa4 nimelt\xc3\xa4\xc3\xa4n Pelimanni) nelj\xc3\xa4 kertaa vuodessa yhteisty\xc3\xb6ss\xc3\xa4 Kaustisen Kansanmusiikki-instituutin kanssa.\n_START_SECTION_\nPelimannimerkki\n_START_PARAGRAPH_\nLiitto aktivoi harrastajia kehitt\xc3\xa4m\xc3\xa4\xc3\xa4n soittotaitoaan pelimannimerkkij\xc3\xa4rjestelm\xc3\xa4ll\xc3\xa4. Pelimanni voi suorittaa pronssisen, hopeisen tai kultaisen pelimannimerkin.\n_START_SECTION_\nKansainv\xc3\xa4liset yhteydet\n_START_PARAGRAPH_\nKansanmusiikkiliitolla on kansainv\xc3\xa4lisi\xc3\xa4 yhteyksi\xc3\xa4 mm. Pohjoismaisen kansanmusiikkikomitean, Nordlek-neuvoston ja Suomen CIOFF- ja IOV-komitean, Folklore Suomi Finlandin kautta.'